**РЕШЕНИЕ № ПВ – 117- ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от Закона за опазване на околната среда(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми,проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС, становища от РЗИ Пловдив и БД ИБР Пловдив

**Р Е Ш И Х**

**да се извърши** оценка на въздействието върху околната среда за **инвестиционно предложение (ИП)**: **“Изграждане на кариера за добив на гнайсошисти в концесионна площ „Кривата пътека“ (86.5 дка)**

**Местоположение:**

**Координатен регистър на концесионна площ „Кривата пътека“, с. Дедово, община Родопи**

|  |  |  |
| --- | --- | --- |
| **1** | **4527394.6** | **8608327.1** |
| **2** | **4527401.3** | **8608493.4** |
| **3** | **4527275.2** | **8608778.8** |
| **4** | **4527129.1** | **8608745.0** |
| **5** | **4527040.3** | **8608623.4** |
| **6** | **4527165.4** | **8608503.3** |
| **7** | **4527277.9** | **8608393.7** |

**Възложител**: **„Персенк инвест” ООД, ЕИК 160110107,**

Характеристика на инвестиционното предложение(ИП):

Предмет на ИП е изграждане на кариера за добив на гнайсошисти, годни за производство на плочи цепени за вътрешни и външни облицовки, на камък ломен и цепен за зидария на външни стени с мазилка и на камък трошен за пътни настилки в находище „Кривата пътека“ (52908 м2), за срок от 35 (тридесет и пет) години. В обхвата на концесионната площ се разполагат: стара кариера; гори; запустели, затревени, с рядка храстова растителност поляни; черни пътища.

Министерството на икономиката, енергетиката и туризма (МИЕТ) и „Персенк инвест” ООД сключват договор на 30.03.2011 г. за проучване на скалнооблицовъчни материали – подземни богатства по чл. 2, ал. 1, т. 6 от Закона за подземните богатства. Резултатите от проучването са обобщени в геоложки доклад, защитен пред СЕК на МЕ, а изчислените запаси и ресурси са утвърдени с протокол № НБ-6/27.10.2015 г. Проучвателната площ обхваща склон с наклон на изток и денивелация от 1120 до 1010 м, прорязан от три дерета. Масивът е безводен и отводняването на валежите се извършва по тях до р. Градечка.

По време на експлоатацията на обекта ще бъде използвано незначителното количество вода за питейни и битови нужди. Технологична вода ще се използва за оросяване срещу запрашаване на работните площадки и на пътищата. Тя ще се закупува от водоразпределителната система в с. Храбрино на фирма „ВиК“ ЕООД, гр. Пловдив или от друг водоизточник, предложен от ВиК и ще се доставя с цистерни.

Инвестиционното предложение е включено в обхвата на т. 2, буква “а“ от Приложение № 2 на ЗООС и чл.2, ал.1, т.1 от Наредбата за ОС, като съгласно разпоредбата на чл. 93, ал.1, т. 1 от ЗООС подлежи на процедура по преценяване на необходимостта от извършване на ОВОС.

Местоположение на ИП спрямо елементите на Националната екологична мрежа:

Концесионна площ „Кривата пътека“ (86544 м2), землище на с. Дедово, община Родопи, област Пловдив в която се предвижда да се реализира инвестиционното предложениене попада в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона: BG0001033 „Брестовица” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.). Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

**мотиви:**

**I. Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти**

Находището е изградено от биотитовите гнайсошисти на Бойковската гнайсова свита Ситовска група с възраст долен протерозой, над които се разполагат кватернерни наслаги. От наплочените биотитови гнайсошисти (полезното изкопаемо) се отцепват плочи за облицовки и настилки, и камък за зидария. Откривката е от горска почва (с дебелина до 0.4 м) и от силно изветрели гнайсошисти с тънки прослойки от слюдени шисти. Средната дебелина на откривката е 1.9 м. Находището има дължина до 380 м и ширина до 280 м. Средната дебелина на гнайсошистите е 3.8 м, а долното ниво на запасите и ресурсите е от кота 1025.3 м до кота 1067.4 м. Подложката им не е достигната. Обемното тегло на гнайсошистите е 2.56 г/см3. Площта на запасите е 27886 м2, а обема на геоложките запаси е 89235 м3. Утвърдените ресурси [332] са с обем 111068 м3 на площ от 25022 м2.

Годишно от находището ще бъдат добити 30600 м2 (918 м3) плочи цепени и на камък за пътни настилки и строителни цели в размер на 2082 м3, (при обемно тегло 2.56), камъка трошен ще бъде 5330 тона. Срокът за съществуване на кариерата при годишен добив от 3000 м3 на промишлени запаси ще бъде 35 години.

Технологичният процес на експлоатация на обекта на концесия, ще се проведе в следната последователност: откривни работи, добивни работи, транспортиране до депо. Системата на разработване на бъдещите кариери е система с широки забои за отделяне на плочите по посока на наклона на гнайсошистите. Наклонът на скалния масив е от 8º до 25º. Производствените дейности не са свързани с пробивно – взривни работи. Ще се прилага открита разработка на полезното изкопаемо (кариерен способ) с изземване на суровината отгоре надолу: при ъгъл на устойчивия откос на кариерата 86º. Отводняването на кариерата ще се извършва по гравитачен път, като за тази цел минните работи ще се водят с наклон до 5º към входящата траншея на всеки хоризонт. Оформените и чемберосани палети с плочите ще се натоварват на бордови коли до депото за готова продукция.

* Реализирането на инвестиционното предложение не е свързано с необходимост от изграждане на нови пътища. В хода на експлоатация на кариерата се предполага възникване на допълнително замърсяване и дискомфорт на околната среда. Има вероятност от засягане на район, по-голям от този на извършваната дейност.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Концесионна площ „Кривата пътека“ (86544 м2) е в землището на с. Дедово, община Родопи, област Пловдив. Тя е на 700 м северозападно от с. Дедово, 1300 м източно от с. Бойково и на 600 м западно от пътя с. Храбрино – с. Дедово. Концесионната площ „Кривата пътека“ (86544 м2) включва находището (52908 м2) и съпътстваща площ (33636 м2) за обслужване на добива Предвид характера на ИП се очаква неблагоприятно въздействие върху земеползването и почвите в района.

* С оглед на значителната концесионна площ при експлоатацията на находището може да се очаква известно нарушаване на качествата и регенеративната способност на природните ресурси в района.
* С писмо изх. № КД-04-144/25.04.2017г. БД ИБР Пловдив е дала заключение за допустимост на инвестиционното предложение от гледна точка на постигане на целите на околната среда. Във връзка с вероятността от въздействие върху подземните води в близост е направена мотивирана оценка, с която се обосновава необходимостта от провеждане на процедура по ОВОС.

**III. Способността за асимилация на екосистемата в естествената околна среда**:

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на ите зони, поради следните мотиви:

1. Инвестиционното предложение е предвидено да се реализира извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0001033 „Брестовица”.

2. В обхвата на концесионна площ „Кривата пътека“, землище на с. Дедово, община Родопи попада стара кариера, а площта се намира на разстояние от 3935 м. от границата на ЗЗ „Брестовица“. Предвид това, както и поради отдалечеността от защитената зона няма вероятност осъществяването на инвестиционното предложение да доведе до значително безпокойство на видовете, предмет на опазване в защитената зона и до намаляване на благоприятното им природозащитно състояние.

3. При реализация на инвестиционното предложение не се предвижда прокарване на нови пътища, както и дейности извън границите на концесионната площ, предвид което не се очаква значително отрицателно въздействие върху защитената зона и нейните елементи.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на експлоатацията на инвестиционното предложение няма да е ограничен в рамките на добивния участък.
* В изпълнениe разпоредбата на чл. 7, ал. 2, т. 2,б от Наредбата за ОВОС е поискано становище от РЗИ Пловдив за определяне на степента на значимост на въздействието и риска за човешкото здраве. Предвид характера и местоположението на инвестиционното предложение, с писмо изх. № 4136/11.05.2017г., РЗИ- Пловдив е изразила опасения от възникване на здравен риск за работещите на обекта и населението.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

**V. Обществен интерес към предложението за строителство, дейности или технологии:**

* Съобразно изискванията на чл.4, ал. 2 от Наредбата за ОВОС Възложителят е уведомил за своето инвестиционно предложение кметовете на община Родопи и с. Дедово, както и засегнатото население чрез обяви на информационни табла.
* Осигурен е обществен достъп до информацията по приложение № 2 по реда на чл. 6, ал. 9,10 от Наредбата за ОВОС. След изтичане на нормативно определения срок няма постъпили възражения. Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.
* Чрез провеждането на процедура по ОВОС ще се постигне по-пълно отчитане на обществения интерес към ИП.

**VI. Указания към Възложителя във връзка с предприемането на действия по провеждане на процедурата по ОВОС, съобразно изискванията на глава трета от Наредбата за ОВОС**:

• Осигуряване изработването на задание за обхват и съдържание на ОВОС по реда на чл. 10 от Наредбата за ОВОС. Да се имат предвид указанията на БД ИБР Пловдив, включени в писмо изх. № КД-04-144/25.04.2017г., копие от което е приложено към настоящето Решение.

• Провеждане на консултации по заданието с БД ИБР Пловдив, РЗИ Пловдив, РИОСВ Пловдив, „ВиК“ ЕООД гр. Пловдив, други специализирани ведомства и засегната общественост.

• Изготвяне на Доклад за ОВОС от колектив от експерти с ръководител, при спазване изискванията на чл. 83 от ЗООС. Докладът се изработва въз основа на заданието за обхват и съдържание на ОВОС, при спазване изискванията на чл. 96 от ЗООС. В доклада да се включи подробна характеристика на хидрогеоложките условия и фактори, засягащи подземните води в региона.

• Внасяне в РИОСВ Пловдив за оценка на качеството Доклад за ОВОС в един екземпляр на хартиен и на магнитен носител (по реда на чл. 13 от Наредбата за ОВОС).

**VІІ.** Съгласно Тарифата за таксите, които се събират в системата на МОСВ /ПМС № 136, ДВ. 39 от 2011г., изм. и доп. / за издаване на Решение по ОВОС е нужно да внесете по банков път на РИОСВ гр. Пловдив /"УниКредит Булбанк АД, клон Пловдив5, IBAN сметка ВG43UNC R70003119330825 BIC UNCRBGSF, сумата от 700 лв.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Димитър Георгиев Димитров 28.06.2017**

За Директор на РИОСВ - Пловдив

Съгласно Заповед на Министъра на ОСВ № РД-495/07.09.2016г.